આજથી બરાબર ૩૬ વર્ષ પહેલાં ૧૯૮૦માં સોવિયેટ રશિયાના મૉસ્કોમાં ઑલિમ્પિક રમતોત્સવનું આયોજન થયેલું ત્યારે ભારતની મહિલા હોકી ટીમ એમાં રમવા ગયેલી. જોકે નોંધવા જેવી બાબત એ છે કે ઑલિમ્પિક્સમાં ભાગ લેવા માટે એ વખતે કોઈ પણ જાતની ક્વૉલિફાઇંગ પ્રોસેસ હતી જ નહીં. એ પછી ઑલિમ્પિક્સ માટે પોતાની દાવેદારી નોંધાવતાં પહેલાં ક્વૉલિફાઇંગ રાઉન્ડનો કોઠો વીંધીને પોતાની યોગ્યતા સાબિત કરવાનું શરૂ થયું. એ પછી ક્યારેય ભારતની મહિલા હૉકી-ટીમનો ગજ ન વાગ્યો. હૉકી ભલે આપણી રાષ્ટ્રીય રમત ગણાતી હોય, પરંતુ આંતરરાષ્ટ્રીય સ્તરે એમાં આપણી મહિલા હૉકી-ટીમની હાલત એવી ખસ્તા છે કે લાગલગાટ ૩૬ વર્ષ સુધી એમાં આપણી ટીમ સિલેક્ટ સુધ્ધાં ન થઈ. જોકે ગયા વર્ષના જૂન-જુલાઈમાં આર્જેન્ટિનાના રોઝારિયોમાં રમાયેલી વિમેન્સ હૉકી વર્લ્ડ લીગની સેમી ફાઇનલમાં ભારતની મહિલા-ટીમે જબરદસ્ત પ્રદર્શન કરેલું. દરઅસલ, આ પ્રતિષ્ઠિત ટુર્નામેન્ટને સમર ઑલિમ્પિક્સની ક્વૉલિફાઇંગ ટુર્નામેન્ટ તરીકે પણ જોવામાં આવે છે. ૨૦ દેશની ટીમો વચ્ચે થતી ટક્કરમાં પહેલી સાત ટીમને ઑલિમ્પિક્સમાં રમવાની તક મળે છે. એના ફાઇનલ રાઉન્ડમાં ભારતીય મહિલા હૉકી-ટીમ પાંચમા સ્થાને આવી અને એનું ઑલિમ્પિક્સમાં રમવાનું ફાઇનલ થઈ ગયું. હવે જ્યારે બ્રાઝિલના રિયો ડી જાનેરોમાં ઑલિમ્પિક્સ-૨૦૧૬ શરૂ થવાને આડે ઘડીઓ ગણાઈ રહી છે ત્યારે સૌનું ધ્યાન ભારતીય મહિલા હૉકી-ટીમની ૨૪ વર્ષની કૅપ્ટન સુશીલા ચાનુ પર કેન્દ્રિત થયું છે.